Perusteilla olevan Soldiers of Odin Helsinki ry:n yhteyshenkilöksi merkitty helsinkiläismies on tuomittu lukuisista väkivaltarikoksista.

Soldiers of Odinin Helsingin-ryhmän puuhamiehen profiili sosiaalisessa mediassa näyttää tältä.

Rasistinen katupartioryhmä Soldiers of Odin aloitti toimintansa viime syksynä Kemissä.

Soldiers of Odin ry hyväksyttiin yhdistysrekisteriin helmikuussa. Tämän jälkeen rekisteröimistä ovat hakeneet Helsingin ja Joensuun ryhmät.

Rasistisen katupartioryhmän Helsingin-yhdistyksen perustamisilmoitus toimitettiin patentti- ja rekisterihallitukseen 16. helmikuuta. Asian käsittely on kesken.

Patentti- ja rekisterihallituksen mukaan perustettavan yhdistyksen yhteyshenkilö on 40-vuotias helsinkiläismies, joka on tuomittu lukuisista väkivaltarikoksista.

Helsingin käräjäoikeus tuomitsi miehen vuonna 2010 vuoden ja kahden kuukauden ehdottomaan vankeusrangaistukseen ex-vaimonsa pahoinpitelystä.

Käräjäoikeuden tuomion mukaan mies oli potkinut maassa makaavaa naista useita kertoja päähän. Naisen tärykalvo puhkesi ja hänen hampaansa vääntyivät.

Myöhemmin samana vuonna mies tuomittiin jälleen 30 päiväksi vankeuteen toisesta ex-vaimoonsa kohdistuneesta pahoinpitelystä.

Käräjäoikeuden tuomion mukaan mies oli lyönyt naista nyrkillä kasvoihin ja kuristanut tätä kaulasta. Pahoinpitelyjen välillä oli neljä kuukautta.

Mies ja nainen olivat tekojen aikaan vielä naimisissa. Nainen haki avioeroa toisen pahoinpitelyn jälkeen. Pariskunta tuomittiin avioeroon loppuvuodesta 2010.

Viilteli uhrejaan

Kahden pahoinpitelytuomion lisäksi 40-vuotias helsinkiläismies on tuomittu aikaisemmin muun muassa törkeästä pahoinpitelystä.

Tampereen käräjäoikeus tuomitsi miehen vuonna 2004 vuoden ja neljän kuukauden ehdottomaan vankeusrangaistukseen kahdesta törkeästä pahoinpitelystä.

Käräjäoikeuden tuomion mukaan mies oli viiltänyt asunnossaan kahta miestä useamman kerran puukolla kasvoihin. Teot tapahtuivat ilman mitään syytä.

Edellä mainittujen lisäksi mies on tuomittu törkeästä rattijuopumuksesta, kulkuneuvon kuljettamisesta oikeudetta sekä petoksesta. Petostuomio on vuodelta 2015.

Naisiin kohdistuvia tekoja

Kemistä käsin toimiva Soldiers of Odin on perustellut katupartiointiaan julkisuudessa muun muassa tarpeella suojella naisia ja lapsia väkivallalta.

Supon turvallisuus- ja alueyksikön päällikkö Kari Harju kuvaili Ylen A-studiossa järjestöä rasistiseksi.

– Siellä (Soldiers of Odin -järjestössä) tulee esille hyvinkin vahva muukalaisvastaisuus – kyllä siitä voidaan myös käyttää termiä rasismi, Harju sanoi.

Aamulehti uutisoi tammikuussa, että Soldiers of Odinin Tampereen-ryhmään kuuluu ainakin kolme miestä, jotka on tuomittu naisiin kohdistuvasta väkivallasta.

Lehden mukaan yksi ryhmän jäsenistä oli tönäissyt naisen päin seinää ja lyönyt tätä kahdesti nyrkillä naamaan niin, että naisen nenä murtui. Toinen ryhmän jäsen oli puolestaan töninyt, riepotellut ja kaatanut naisen lattialle niin, että tämä oli iskenyt päänsä tv-tason kulmaan. Molemmat miehet selvisivät päiväsakoilla.

Kolmas ryhmän jäsen oli huitonut naista Mora-puukolla, heitellyt päin seiniä, repinyt naisen päästä hiustuppoja sekä potkinut ja lyönyt naista kasvoihin.

Kemin poliisilaitokselta kommentoitiin alkuvuodesta, että kaduilla partioivat ”Odinin soturit” ovat herättäneet pelkoa etenkin naisissa.

Soldiers of Odin ry:n puheenjohtaja Mika Ranta on tuomittu muun muassa lapseen kohdistuvasta laittomasta uhkauksesta sekä ulkomaalaiseen henkilöön kohdistuneesta pahoinpitelystä. Käräjäoikeus katsoi, että syy jälkimmäiseen tekoon on mitä ilmeisimmin ollut uhrin kuuluminen aasialaisten rodulliseen ryhmään.

Lähde: Yle